b'\n_START_ARTICLE_\nPreben Rasmussen\n_START_SECTION_\nAmat\xc3\xb8rkarriere\n_START_PARAGRAPH_\nSom amat\xc3\xb8r boksede Preben Rasmussen for bokseklubben CIK. Han vandt k\xc3\xb8benhavnsmesterskabet i letv\xc3\xa6gt i 1961 og i letwelterv\xc3\xa6gt 1963-65. Han vandt det danske mesterskab i letwelterv\xc3\xa6gt i 1963 og fik samme \xc3\xa5r s\xc3\xb8lv ved de nordiske mesterskaber i samme v\xc3\xa6gtklasse. Han vandt atter DM i 1964 og blev samme \xc3\xa5r udtaget til at repr\xc3\xa6sentere Danmark under de Olympiske Lege i Tokyo. Ved OL m\xc3\xb8dte Rasmussen i turneringens f\xc3\xb8rste runde den afrikanske mester, ghaneseren Eddie Blay, der besejrede Rasmussen med dommerstemmerne 5-0. Blay vandt bronze ved turneringen og besejrede efterf\xc3\xb8lgende som professionel bl.a. danskerne J\xc3\xb8rgen Hansen og Christian Larsen._NEWLINE_Efter OL skiftede Preben Rasmussen i 1965 til IF Sparta, og vandt samme \xc3\xa5r DM og herefter det nordiske mesterskab, hvorefter han blev udtaget til EM i amat\xc3\xb8rboksning i \xc3\x98stberlin. Ved EM n\xc3\xa5ede Preben Rasmussen finalen, hvor han dog tabte til den olympiske mester polakken Jerzy Kulej, hvorefter Preben Rasmussen fik s\xc3\xb8lvmedalje.\n_START_SECTION_\nProfessionel karriere\n_START_PARAGRAPH_\nPreben Rasmussen vandt i sin professionelle debut p\xc3\xa5 point over franskmanden Michel Bisseux i en kamp, der fandt sted den 16. juni 1965 ved et st\xc3\xa6vne i KB Hallen. Han vandt sine f\xc3\xb8rste 6 kampe inden han den 3. februar 1966 m\xc3\xb8dte tuneseren Sion Lellouche, der kom til kampen med kun to tidligere nederlag i sine forudg\xc3\xa5ende 13 kampe. Lellouche overlistede Rasmussen med en hurtig h\xc3\xb8jre til k\xc3\xa6ben allerede i 1. omgang, der sendte Preben Rasumussen til t\xc3\xa6lling. Han kom op p\xc3\xa5 8, men blev talt ud af kamplederen 90 sekunder inde i kampen. Preben Rasmussen fik dog karrieren p\xc3\xa5 ret k\xc3\xb8l igen, og blev noteret for en stribe sejre i den resterende del af 1966._NEWLINE_Den 2. februar 1967 m\xc3\xb8dte Rasmussen italieneren Francesco Caruso, der godt et \xc3\xa5r tidligere havde givet B\xc3\xb8rge Krogh problemer, og som forinden havde g\xc3\xa5et 10 omgange med den kommende verdensmester Bruno Arcari. Preben Rasmussen beviste, at han havde udviklet sig som bokser, og dominerede kampen, som han vandt p\xc3\xa5 point, og h\xc3\xb8stede stort bifald fra publikum. Senere p\xc3\xa5 \xc3\xa5ret besejrede han den tidligere franske mester og EM-udfordrer Leon Zadourian, der ogs\xc3\xa5 tidligere havde tabt til B\xc3\xb8rge Krogh, ligesom han stoppede landsmanden Leif Schm\xc3\xbccker. Den 7. marts 1968 m\xc3\xb8dte Rasmussen den tidligere europamester finnen Olli Maeki og opn\xc3\xa5ede uafgjort. Preben Rasmussen jagtede en titelkamp mod Pedro Carrasco, der \xc3\xa5ret forinden havde taget titlen fra B\xc3\xb8rge Krogh, men trods en stribe sejre rykkede karrieren ikke afg\xc3\xb8rende. Den 2. maj 1968 m\xc3\xb8dte Rasmussen nordmanden Tore Magnussen, der ligeledes jagtede en EM-kamp. Preben Rasmussen var i gulvet i 1. omgang, og tog st\xc3\xa5ende t\xc3\xa6lling i 7. p\xc3\xa5 point, men fik skrabet en pointsejr sammen efter 8 omgange. Berlingske Tidende beskrev sejren som v\xc3\xa6rende i orden, hvorimod Politiken mente, at der var tale om en hjemmebanesejr._NEWLINE_I en forkamp til Tom Bogs\xe2\x80\x99 EM-kamp mod Lothar Stengel den 12. september 1968 i Idr\xc3\xa6tsparken i K\xc3\xb8benhavn tabte Preben Rasmussen til den nord-irske bokser Jim \xe2\x80\x9dSpike\xe2\x80\x9d McCormack, der tidligere samme \xc3\xa5r havde vundet over B\xc3\xb8rge Krogh, da denne ikke kunne forts\xc3\xa6tte p\xc3\xa5 grund af en skade. Preben Rasmussen vandt efterf\xc3\xb8lgende 3 kampe uden at imponere, og m\xc3\xb8dte herefter den 6. marts 1969 engl\xc3\xa6nderen Peter Quinn, der slog Preben Rasmussen ud i 2. omgang af det, der blev han sidste kamp._NEWLINE_Preben Rasmussen opn\xc3\xa5ede som professionel 33 kampe, hvoraf han vandt de 29 (3 f\xc3\xb8r tid), tabte 3 (2 f\xc3\xb8r tid) og fik \xc3\xa9n uafgjort.'